## El secretari autonòmic de Turisme destaca el paper de Gastrónoma com a referent gastronòmic internacional

*** ‘L’Exquisit Mediterrani’ tornarà a protagonitzar l’escenari central a on s’unirà la riquesa i l’autenticitat de la cuina mediterrània
* Esta edició comptarà per primera vegada amb la participació d’empreses del programa ‘CreaTurisme’, que promou el turisme experiencial en la Comunitat Valenciana**

El secretari autonòmic de Turisme, José Manuel Camarero, ha participat este dilluns en la presentació oficial de la desena edició de Gastrónoma, la fira gastronòmica més rellevant de l’arc mediterrani, que se celebrarà del 26 al 28 d’octubre en Fira València, i que compta un any més amb el suport i col·laboració de la Generalitat.

Un acte en el qual han participat, a més, el secretari autonòmic d’Agricultura, Aigua, Ramaderia i Pesca, Vicente Tejedo; la regidora d’Innovació i Turisme de València, Paula Llobet; el president i el director de Gastrónoma, Carlos Mataix i Alejandro Roda; i la directora territorial de CaixaBank, Olga García.

Amb el lema ‘neXt’, Gastrónoma 2025 posa el focus en les noves generacions, tendències emergents i maneres d’entendre la cuina. Una aposta decidida pel futur de la gastronomia que s’alinea amb la visió de Turisme Comunitat Valenciana: una gastronomia en constant evolució, sostenible i amb projecció internacional.

Durant la seua intervenció, José Manuel Camarero ha destacat que “Gastrònoma complix deu anys consolidant-se com un referent nacional i internacional. És el resultat d’una dècada de passió, esforç col·lectiu i orgull compartit per part de tot el sector”.

A més, Camarero ha realçat el paper de la gastronomia com a motor turístic. “Segons l’última Enquesta Tourist Info, el 30,7 % dels turistes trien destinació motivats per l’oferta gastronòmica”, ha recordat.

Així mateix, ha ressaltat que “des de la Generalitat continuarem donant suport a una gastronomia sostenible, competitiva, que conserve les nostres arrels i projecte el millor de la nostra terra al món. I això, com els bons guisats, es cuina amb temps, però sobretot amb talent i molta passió, una cosa que ací teniu de sobres”.

**Turisme experiencial: CreaTurisme s’estrena en Gastrònoma**

Gastrònoma 2025 arranca amb més força que mai, disposada a continuar creixent, inspirant i posicionant la Comunitat Valenciana com un dels grans destins gastronòmics del Mediterrani.

En esta desena edició del certamen, L’Exquisit Mediterrani tornarà a presidir l’espai ‘Cuina Central’ de Gastrónoma, a on es programen ponències i showcookings. A més, la marca gastroturística de ‘Turisme CV’ atorga un reconeixement especial a xefs internacionals pel seu paper en la difusió de la gastronomia de la Comunitat Valenciana pel món.

Es tracta dels ambaixadors de L’Exquisit Mediterrani que s’entregaran el pròxim 27 d’octubre en el context d’este certamen i aniran dirigits a Lenin Busquets, des dels Estats Units, Ligia Santos, des de Portugal i Dominik Utassy, des d’Àustria.

A més, com a novetat, esta edició compta per primera vegada amb la participació d’empreses del programa ‘CreaTurisme’, que promou el turisme experiencial en la Comunitat Valenciana. Deu empreses de tota la província de València, des del Racó d’Ademús fins a la Safor, presentaran rutes, productes i experiències que fusionen territori, tradició i sabor.

Fecha: 13/10/2025